# Apneja

| Apneja |
| --- |
| lat. | *apnoe* |
|  |
| Opstrukcija disajnih puteva je čest uzrok apneje |
| Klasifikacija i eksterni resursi |
| ICD-9 | 786.03 |

**Apneja** (grčki: **απνοια**, **α**- bez, **πνεειν**- disanja, latinski: *apnoe*) je kratkotrajni prekid spoljašnjeg disanja (uz očuvano unutrašnje disanje) ili pauza u disanju koja traje duže od 3 a kraće od 10 sekundi pri čemu dolazi do promene opšteg stanja u organizmu, bradikardije (usporenog rada srca), cijanoze (plavetnila vidljive sluzokože i kože) ili bledila i hipotenzije (pada krvnog pritiska). Apneju prati i određena desaturacija (smanjenje) kiseonika u perifernoj krvi.
Pored toga što je ona prateći simptom određenih bolesti svako u životu može ponekad imati apneju tokom noći, naročito kod velikog umora ili nakon konzumacije alkohola u večernjim satima. O apneji (kao bolesti) se govori kada se javlja više od 5 apneja u jednom satu ili kada je zbir apneja ili hipopneja u jednom satu veći od 10 u toku spavanja. Apneja sindrom u spavanju ili opstruktivni apneja sindrom (engleski: *Obstructive sleep apnea*) je poseban entitet apneje (koji se naziva i bolešću spavanja) sa dosta velikom učestalošću kod prividno zdravih osoba. Procenjuje se da je oko 5% odrasle populacije (naročito muškog pola) zahvaćeno ovom bolešću.

## Etiologija

Apneja ili inspiratorni grč karakteriše se inspirijumom koji se po dostizanju svog maksimuma održava u fazi platoa nekoliko desetina sekundi. Prema etiološkom faktoru koji ih izaziva apneje se dele na idiopatske i simptomske.

Prema patofiziološkom mehanizmimu apneje se razvrstavaju u;

* *Opstruktivne* - koje karakteriše odsustvo protoka vazduha, uz očuvane respiratorne pokrete;
* *Centralne* (najčešće) - nedostatak vazduha i odsustvo disajnih pokreta;
* *Mešovite* - kombinacija prethodna dva mehanizma.

### Uzroci idiopatskih apneja

* Nezrelost respiratornog centra kod prevremeno rođene dece
* Abnormalnosti u prenosu nadražaja preko određenih supstanci u mozgu
* Upotreba nekih lekova, stimulanasa, antidepresiva
* Hronična bubrežna insuficijencija, bolesti jetre, trudnoća, anemija
* Katapleksija (slabost mišića ili paraliza bez gubitka svesti)

### Uzroci simptomskih apneja

* Hipoksija;
* Anemija;
* Šok;
* Respiratorni poremećaji;
* Metabolički poremećaji (hipoglikemija, hipokalcijemije, hipo / hipernatrijemija, hiperamonijemija);
* Termička nestabilnost;
* Intrakranijalne hemoragije;
* Malformacije centralnog nervnog sistema;
* Anatomsko suženje disajnih puteva (atrezija hoana, mikrognacija - Pierre Robin sindrom);
* Lekovi dati pacijentu, majci trudnici (fetusu);
* Infekcija (sepsa, meningitis, nekrotični enterokolitis);
* Grubo izvođenje intervencija;
* Grube manipulacije u nezi bolesnika;

### Faktori rizika

Sve ono što povećava verovatnoću da se kod neke osobe razviju simptomi apneje, može se identifikovati kao faktor rizika. U najčešće faktore rizika za pojavu apneje spadaju:

* Anatomske anomalije - Osobe sa manjim promerom gornjih disajnih puteva zbog anatomskih anomalija češće obolevaju od apneje.
* Pol - Iz nedovoljno poznatih razloga, rizik za razvoj apneje je veći kod muškaraca: kod muškaraca apneja izazvana snom javlja se u 4% a kod žena u 2% slučajeva.
* Menopauza - Razlozi su nejasni, ali mogu da budu povezani sa hormonalnim faktorom: npr. žene u postmenopauzi imaju veći rizik za razvoj apneje nego žene koje još nisu u menopauzi.
* Uzrast - U principu, prevalenca apneje je nešto veća kod dece u prvim mesecima života i povećava se sa godinama tako da je veća u starijih ljudi (uzrasta do 65) nego kod sredovečnih osoba (precizni podaci prevalenci kod dece trenutno nedostaju).
* Telesna težina - Ljudi koji su gojazni (sa 10% ili većim uvećanjem indeksa telesne mase) imaju oko 6 puta veće šanse za nastanak apneje od ljudi koji održavaju normalnu telesnu težinu.
* Pušenje - Ljudi koji puše imaju oko 3 puta veće šanse za pojavu apneje u odnosu na nepušače.
* Hrkanje - Ljudi koji pate od hrkanja u snu imaju veće šanse za pojavu snom izazvane apneje u odnosu na one koji to ne čine.
* Promene u nosu - Ljudi koji imaju devijaciju, polipe ili zapušen nos dok spavaju imaju oko dva puta veći razik za pojavu u snu izazvane apneje u odnosu na osobe bez tih problema.

## Dijagnoza

Za postavljanje dijagnoze apneja neophodno je pratiti sledeće parametre:

* Tip disanja. Za svaki iregularan tip disanja kod pacijenta treba evidentirati; učestalost pojave prestanka disanja, trajanje u sekundama, odnos prema srčanoj frekvenci, pojavu cijanoze i promene tonusa muskulature;
* Odgovor na kožne stimulacije;
* Telesnu temperaturu;
* Acidobazni status krvi;
* Nivo hemoglobina i hematokrita u krvi;
* Vrednosti glikoze, kalcijuma i fosfora u krvi;
* Znake ranih simpotma sepse
* Praćenje drugih stanja koja izazivaju apneju;

## Izvori

## Vanjske veze

* (PDF) Inhalation intrabronchique : regardez !, un article du *Généraliste* n°2232, 17 (document PDF, 1p)
* (`fr`) Esprit Apnée Arhivirano 2005-10-15 na Wayback Machine-u „Lista šampiona u apneji“
* (`fr`) Fédération Francaise d'Etudes et de Sports Sous-Marins Nacionalna komisija za apneju
* (`fr`) Un dossier complet sur l'apnée, avec une interview de l'apnéiste Loïc Leferme Arhivirano 2011-01-02 na Wayback Machine-u